**Posilnenie národného povedomia v Banke**

„Všetci pedagógovia sú umelci,” povedal choreograf, režisér, metodik a pedagóg Mgr. art. Martin Urban, PhD. na začiatku stretnutia s názvom „Posilnenie národného povedomia”. Zväz Slovákov v Maďarsku a Novohradská župná slovenská národnostná samospráva viac než 15 rokov organizuje školenia pre novohradských učiteľov. V tomto roku v spolupráci s Metodickým centrom UMB v Banskej Bystrici didaktický kurz po prvýkrát uskutočnili v Maďarsku a nie náčuvom v školských laviciach.

Nad M. Urbanovými slovami sa učitelia a vychovávateľky najprv pousmiali, avšak museli si priznať pravdivosť výpovede, totižto ako choreografi sú nútení pracovať s myšlienkovými pochodmi a emočnou databázou diváka, ktorý je v tomto prípade dieťa. S ním kooperujú a spoločne vytvárajú dielo, pri ktorom sa učiteľ, všímajúc presne daný školský systém a učivo, snaží o najväčšiu efektivitu.

M. Urban v téme Tradičná kultúra a folklorizmus- efektívne nástroje posilnenia národného povedomia poukázal na to, že folklorizmus je účinným nástrojom na rozvoj kompetencií žiakov a pedagógov v oblasti využitia tradičnej kultúry ako účinného didaktického nástroja pre rozvoj národného povedomia detí a mládeže. Po každej teoretickej nasledovala praktická časť, kde vo forme tvorivej dielne, workshopu sa učitelia a vychovávateľky si mohli overiť účinnosť predstavených hier a tancov.

Sobotňajšie prednášky otvorila organizátorka Ruženka Egyedová Baráneková a Ladislav Faludi predseda NŽSNS. Predsedníčka ZSM sa popýšila tým, že hlavnú záštitu nad 50. ročníkom Novohradského národnostného stretnutia v Bánku, ktoré bude 30-31 júla, prijal prezident Maďarska aj Slovenskej republiky. Učiteľom sa prišiel pozdraviť aj starosta obce Banka Ondrej Ivanič. L. Faludi predstavil prednášajúcich a zaprial každému osožnú prácu.

Doc. PaeDr. Miroslav Kmeť, PhD., jediný historik na Slovensku, ktorý sa venuje historiografii Slovákov v zahraničí, prednášal o identite v kontexte dejepisného vyučovania v predmete Slovenská vzdelanosť. Poukázal na to, že všeobecným cieľom vyučovania dejín je to, aby vytvoril historický horizont žiakovho života a sveta a tak prispel k výchove jedinca ako občana demokratickej spoločnosti. Hovoril aj o chybách pri vyučovaní Dejepisu. V prednáške predstavil aj celouhorsky známe osobnosti slovenského pôvodu ako aj vzájomné kultúrne vplyvy.

PhDr. Zuzana Drugová pracovníčka MC UMB pre Slovákov žijúcich v zahraničí prednášala o možnostiach využitia prvkov tradičnej kultúry Slovenska vo vyučovacom procese. Jej netajeným cieľom bolo poukázať na možnosti hľadania praktického a praxi realizovateľného spôsobu, ako pracovať s tradičnou kultúrou predkov, pomôcť učiteľom, aby vedeli selektovať a orientovať sa v týchto materiáloch. Je nespočetné množstvo materiálov na internete, avšak treba si dávať pozor na zdroj. Vrelo odporučila Edíciu Úľuv deťom.

Dvojdňový kurz bol z mnoho aspektov užitočný. Mnohé prvky a nápady, ktoré na ňom odzneli, používam na hodinách Slovenčiny a deti ich veľmi rýchlo prijali a obľúbili si. Ďalším výborným riešením bola tvorivá dielňa tzv. workshop, kde si účastníci hravou formou osvojili pravidlá niekoľkých jednoduchých hier. Verím, že aj v budúcnosti sa môžem zúčastniť kurzu, ktorý pred teóriou uprednostní praktickosť použiteľnú na pomery Slovákov v Maďarsku.

Atila Rusnák